Jyrki 69

Jyrki 69 (oik. Jyrki Pekka Emil Linnankivi, s. 15. lokakuuta 1968) on suomalainen rockmuusikko. Hänet tunnetaan parhaiten The 69 Eyes -yhtyeen laulusolistina ja keulahahmona. Hän sanoittaa yhtyeen kappaleet.

Linnankivi on koulutukseltaan filosofian maisteri, pääaineena analyyttinen kemia. Ennen akateemisia opintoja hän kävi Hämeenlinnan lyseon lukiota 1984–87. Hän kertoo kiinnostuneensa kemiasta, koska hänen suosikkisankarinsa Peter Parker eli Hämähäkkimies oli kemian opiskelija. 

Jyrki 69:n ensimmäinen sooloalbumi Helsinki Vampire julkaistiin 23. kesäkuuta 2017.

Jyrki 69 aloitti lokakuussa 2021  Radio Cityn 80’s Rock Show -ohjelman juontajana Jere Ollisen kanssa.

Jyrki 69:n toinen sooloalbumi American Vampire julkaistiin 19. joulukuuta 2021.

Jyrki 69 osallistui Vain elämää -televisiosarjan kolmanteentoista tuotantokauteen.

Musiikkiprojekteja 

 Vuonna 1996 Jyrki oli mukana Smack- ja Fishfaces-bändien jäsenen Clauden kanssa tehdyllä Fellow Reptiles -levyllä.
 Vuonna 2002 hän lauloi Kwan-yhtyeen kappaleessa Lyrics of Poison, joka on Kwanin albumilla The Die Is Cast (2002).
 Vuonna 2007 hän lauloi ruotsalaisen Maryslim -yhtyeen A Perfect Mess -albumilla The Sisters of Mercy -coverkappaleessa This Corrosion. Jyrki esittää laulavaa zombieta kappaleesta tehdyllä musiikkivideolla.
 Jyrki69 laulaa myös vuoden 2007 Helsingin Euroviisujen kunniaksi tehdyllä singlellä Welcome To Hellsinki. Samassa kappaleessa esiintyvät myös Tuomari Nurmio, Timo Kotipelto, Lordi, Hanna Pakarinen, Pasi Rantanen ja Judge Bone.
 Jyrki on laulanut taustoja suomalaisen Spihan tuotannolla.
 Jyrki lauloi myös post-punk -yhtye Mustassa Paraatissa.
Jyrki 69 -nimellä ilmestyi ensimmäinen sooloalbumi Helsinki Vampire kalifornialaisella Cleopatra Recordsilla, jonka tuotannosta vastasi Johnny Lee Michaels.  Albumin musiikkivideo Bloodlust noteerattiin laajalti ympäri maailmaa, koska siinä oli mukana Motörhead -yhtyeen ikoninen Lemmy Kilminster vampyyrinä. Jyrki 69 & his American Vampires -soolobändi tekivät kiertueen seuraavana vuonna Yhdysvalloissa.
Jyrki laulaa amerikkalaisista rockabilly-muusikoista koostuvassa The 69 Cats -yhtyeessä. Heiltä on ilmestynyt albumi Transylvanian Tapes Cleopatra Recordsilla vuonna 2014, jonka jälkeen bändi on keikkaillut Yhdysvalloissa ja Euroopassa. Bändin muut jäsenet ovat Danny B. Harvey (HeadCat) kitara, Chopper Franklin (The Cramps) basso ja Clem Burke (Blondie) rummut.

Muita hankkeita 

 Jyrki on piirtänyt sarjakuvia Tähtivaeltajaan, Tampereen Sarjakuvaseuran julkaisemaan Sarjariin, Nalle Virolaisen lehteen Lykantropia ja Läjä Äijälän X-lehteen.
 Jyrki soitti levyjä dj:nä rock-yökerho Thunder RoadHousen Heavy-Metal Clubilla vuosina 1998–1999. Toisena dj:nä toimi HIM yhtyeen Ville Valo.
 Jyrkin sarjakuvia ja piirroksia sisältävä kirja Zombie Love - Vampires, Ghosts and The 69 Eyes julkaistiin Helsingin Sarjakuvafestivaaleilla 23. syyskuuta 2006. Kirjan kustantaja on Deggael Communications ja ensimmäisen kovakantisen painoksen koko oli rajoitettu tuhanteen. Pehmeäkantinen painos on edelleen saatavilla.
 Ville Juurikkalan valokuvataidekirjassa Route 69 on Jyrkin kirjoittamia päiväkirjamerkintöjä USA:n kiertueelta (2006).
 Jyrki 69 kirjoitti ja toimitti Like-kustannuksen julkaiseman Rock’n’Roll Juicer -vegaanimehukirjan vuonna 2016. Kirjan muita tekijöitä olivat valokuvaaja Ville Juurikkala ja ravintoasiantuntija Anu Kiiveri.
 Jyrki 69 julkaisi Like-kustannuksen kustantaman matkoistaan ja musiikkimaailman vaikuttajista kertovan 200-sivuisen esikoiskirjansa Kulkurin valssi helmikuussa 2017 (ISBN 978-952-01-1499-2).

Kunniamainintoja 

Jyrki Linnankivi nimettiin Suomen Unicefin hyvän tahdon lähettilääksi vuonna 2005.

Vuonna 2006 Suomen Nuorkauppakamarit ry:n järjestämässä valtakunnallisen Nuoret Menestyjät –kilpailussa (TOYP, The Outstanding Young Persons) Jyrki Linnankivi palkittiin kategoriassa Humanitaarinen ja vapaaehtoistoiminta. Kilpailussa palkitaan alle 40-vuotiaita omalla alallaan ansioituneita henkilöitä. Palkittavien persoonallisuuden tulee hyödyntää yhteiskuntaa, kansakuntaa tai maailmaa. Vuosittain palkitaan kolme henkilöä, joista vuonna 2006 palkinnon Jyrkin lisäksi saivat Päivi Törmä ja Akseli Hemminki.

Samana vuonna Linnankivi palkittiin Soulissa, Etelä-Koreassa kansainvälisellä Ten Outstanding Young Persons of the World (TOYP) -palkinnolla. Suomesta kyseisen palkinnon ovat saaneet vain Akseli Hemminki (myös vuonna 2006), Esko Aho ja Linus Torvalds. Muita TOYP-voittajia vuosien varrelta ovat muiden muassa John F. Kennedy, Elvis Presley ja Bill Clinton.

Jyrki Linnankiven harrastuksiin kuuluu matkailu, popkulttuuri ja luonnonsuojelu. Hän on myös Helsingin lintutieteellisen yhdistyksen Tringan jäsen.

Lähteet 
 (Tietoa sarjakuvista)

 Fressis.fi
 Tietoa Welkome to Hellsinki -singlestä

Viitteet

Kirjallisuutta

Aiheesta muualla 
 The 69 Eyes -kotisivut.

The 69 Eyesin jäsenet
Suomalaiset rocklaulajat
Suomalaiset sarjakuvantekijät
Suomalaiset sanoittajat
Suomalaiset kemistit
Vuonna 1968 syntyneet
Elävät henkilöt
Seulonnan keskeiset artikkelit